**ZAPISNIK**

3. seje Sveta staršev III. osnovne šole Celje, ki je bila 29. 5. 2019 ob 16.30 v učilnici AJ 1.

**Prisotni člani sveta staršev oziroma njihovi namestniki:** Jure Goropevšek, Anamarija Ljubič Mrgole, Nevenka Rijavec, Uršula Sreš, Vanja Vurcer Gosar, Robert Čater, Borut Kramer, Barbara Ovčina, Jernej Meštrov, Nives Dolinšek, Saša Kosi, Aleksandra Krznar, Anita Bajuk, Aleš Zorko, Gordana Fonda, Nataša Siter

**Prisotni vabljeni:** pomočnica ravnatelja Alena Munda, , skrbnik učbeniškega sklada Tadej Gregorc, predsednica šolskega sklada Julija Kramer, tajnica VIZ Tanja Pirnat

**Opravičeno odsotni člani sveta staršev:** Slađana Sanković, David Salobir

**Ostali odsotni člani sveta staršev:** Katarina Blatnik, Metka Založnik Gobec

**Opravičeno odsotni vabljeni:** ravnatelj Aleksander Verhovšek, svetovalna delavka Damjana Kladnik

V uvodu je predsednik sveta staršev vse lepo pozdravil in preveril prisotnost. Od 20 članov sveta staršev je prisotnih 16 članov oziroma njihovih namestnikov, zato je svet staršev sklepčen. V nadaljevanju je predlagal naslednji dnevni red:

1. **Potrditev zapisnika 2. seje sveta staršev**
2. **Potrditev učnih gradiv za šolsko leto 2019/2020**
3. **Poročilo o delovanju šolskega sklada**
4. **Poročilo o uresničevanju vzgojnega načeta III. OŠ Celje**
5. **Razno**

Predlagan dnevni red je bil soglasno potrjen.

**K točki 1**

Člani sveta staršev so zapisnik 2. seje z dne 20. 3. 2019 prejeli po e-pošti in so z njim seznanjeni. Pripomb na zapisnik ni bilo.

***Sklep 1/1: Zapisnik 2. seje sveta staršev z dne 20. 3. 2019 se sprejme in potrdi.***

**K točki 2**

Gospod Tadej Gregorc je predstavil spremembo Pravilnika o upravljanju učbeniških skladih. Novost je, da bo država zagotovila ustrezna sredstva za vse učbenike in delovne zvezke tudi učencem v drugem razredu. Vrednost točke ostaja enaka kot v lanskem šolskem letu, to je 5,00 eur. Dodeljenih je 6 točk na prvošolca, 8 točk na drugošolca in 3,2 točki na učenca ostalih razredov. Prejeta sredstva šola razporeja sama.

Tričlanska delovna komisije, ki je bila oblikovana na prejšnji seji sveta staršev, ni podala pripomb glede dejanske uporabe delovnih zvezkov.

Gospod Tadej Gregorc je povedal, da so v seznam delovnih zvezkov in šolskih potrebščin v šolskem letu 2019/2020 vnesene 3 spremembe, in sicer:

* 2. razred bo pri matematiki uporabljal delovni zvezek Lili in Bine,
* pri 5. razredu se bo zamenjal delovni zvezek za slovenščino in
* 9. razredi bodo pri matematiki uporabljali delovni zvezek (do sedaj ga niso imeli).

Svet staršev je soglasno sprejel

***Sklep 2/1: Potrdijo se cene učnih gradiv za šolsko leto 2019/2020.***

**K točki 3**

Gospa Julija Kramer je predstavila delovanje šolskega sklada v šolskem letu 2018/2019. Zbiranje denarja v šolski sklad poteka preko položnic, ki se pošljejo staršem, z donacijami podjetij in s prostovoljnimi prispevki na tradicionalnem božično novoletnem bazarju. Sredstva iz socialne postavke so namenjena socialno šibkim učencem, ki pravočasno oddajo vlogo za financiranje različnih dejavnosti. Iz nadstandardnega programa se sofinancirajo ogledi gledaliških iger ali kino predstav za vse učence, avtobusni prevoz za potrebe vseh šol v naravi v višini 1/3 stroškov prevoza in nakupi materiala za izvedbo bazarja. V letošnjem šolskem letu je šolski sklad sofinanciral nakup igrala, ki bo otrokom omogočal plezanje, veso, premagovanje ovir, vaje koordinacije dela rok in trupa in na splošno krepitev zgornjega dela telesa. Na zadnjem sestanku šolskega sklada je bil sprejet dogovor, da bodo predstavniki staršev oziroma razredniki na prvem roditeljskem sestanku v novem šolskem letu natančneje predstavili delovanje šolskega sklada, predali zahvalo vsem staršem in zbirali nove predloge zbiranja denarja v šolski sklad.

Gospa Julija Kramer se je zahvalila vsem staršem in starim staršem, ki so izdelali izdelke za božični bazar in so sodelovali pri knjižni stojnici.

**K točki 4**

Gospa Alena Munda je prebrala Poročilo o uresničevanju vzgojnega načrta, ki ga je pripravila gospa Damjana Kladnik. V šolskem letu 2018/19 se je šola zavzemala za naslednje temeljne vrednote: medsebojno spoštovanje in sodelovanje, znanje, odgovornost in varnost. Hkrati pa se je šola trudila zasledovati druge pomembne vrednote kot so: strpnost in solidarnost, demokratičnost, zavest o državni pripadnosti, družina, kultura, pravičnost, prijateljstvo, odgovoren odnos do sebe, svojega zdravja in okolja ter pripadnost šoli. Za uresničevanje vzgojnih ciljev in vrednot je šola izvajala naslednje vzgojne dejavnosti: vzgojne vsebine pri pouku, tematske mladinske delavnice, delavnice za krepitev samopodobe in zdravega odnosa do sebe in drugih, preventivne delavnice o odvisnosti, raziskava o odnosih in nasilju med učenci, predavanje in delavnice s področja medosebnih odnosov, spodbujanje učencev k uresničevanju vzgojnega načrta in pravil šolskega reda, skrb za pripadnost oddelku in spodbujanje tutorstva ter vrstniške pomoči. Uporabljeni so bili tudi vzgojni ukrepi. Najpogosteje uporabljeni vzgojni ukrepi so bili: odvzem mobilnega telefona, odstranitev od pouka in individualno delo v kabinetu pod nadzorom strokovnega delavca, obogatitveno delo v korist posameznika ali oddelčne skupnosti, neudeležba na dnevu dejavnosti in organizacija primerljivih dejavnosti na šoli. Učiteljski zbor je v šolskem letu 2018/19 izrekel 17 vzgojnih opominov. Devet vzgojnih opominov je bilo izrečenih zaradi neopravičenega izostajanja od pouka, šest vzgojnih opominov zaradi ogrožanja varnosti drugih in en vzgojni opomin za ponarejanje obvestila za starše.

**K točki 5**

Postavljeno je bilo vprašanje, če obstaja možnost mehanizma, ki bi na podlagi uspeha in ocen učencev pri določenem predmetu pokazal, kako uspešen je učitelj. Gospa Alena Munda je povedala, da se pri NPZ poleg analize uspeha šole naredi tudi analiza uspeha po posameznih učiteljih. Z njo dobijo strokovni delavci povratno informacijo o njihovi uspešnosti. V heterogenih skupinah pišejo učenci enake teste, redno se spremljajo ocene učencev, nikjer pa ni bistvenih odstopanj. Sledila je razprava.

Ostala vprašanja in pripombe:

* Kakšen namen je imela anketa o šolski prehrani, ki so jo učenci dobili v reševanje?
* Kako v šolski kuhinji vedo, da je nekdo, ki je manjše rasti že na predmetni stopnji in je upravičen do večje porcije kosila?
* V oddelkih podaljšanega bivanja naj se učitelji več igrajo z otroki in jih vzpodbujajo ter motivirajo za skupinski šport.

Seja se je zaključila ob 17:30.

Številka: 900-2/2018-5

Datum: 30. 5. 2019

Predsednik sveta staršev:

Robert Čater

Priloga:

* Seznam učbenikov in šolskih potrebščin v šolskem letu 2019/2020